b'\n_START_ARTICLE_\nPrix Europa\n_START_PARAGRAPH_\nPrix Europa on Saksassa vuosittain j\xc3\xa4rjestett\xc3\xa4v\xc3\xa4 media-alan festivaali ja kilpailu, jossa jaetaan samannimisi\xc3\xa4 palkintoja parhaille televisio-, radio- ja verkkosis\xc3\xa4lt\xc3\xb6tuotannoille. Festivaali pidet\xc3\xa4\xc3\xa4n lokakuun kolmannella viikolla Berliiniss\xc3\xa4 ja Potsdamissa ja sen is\xc3\xa4nt\xc3\xa4n\xc3\xa4 toimii radio- ja televisioyhti\xc3\xb6 Rundfunk Berlin-Brandenburg (RBB)._NEWLINE_Festivaalin kilpailusarjoissa jaetaan vuosittain 13 kuvanveist\xc3\xa4j\xc3\xa4 Anthon Hoornwegin suunnittelemaa Minotaurus-h\xc3\xa4r\xc3\xa4n p\xc3\xa4\xc3\xa4t\xc3\xa4 esitt\xc3\xa4v\xc3\xa4\xc3\xa4 palkintoveistosta ja niiden ohessa 6\xc2\xa0000 euron rahapalkintoja._NEWLINE_Vuonna 2014 tapahtuman esivalintatuomaristo sai arvioitavakseen 650 tuotantoa 35 maasta. Kilpailuun valittiin 210 tuotantoa.\n_START_SECTION_\nHistoriaa\n_START_PARAGRAPH_\nVuonna 1997 kaksi kilpailua p\xc3\xa4\xc3\xa4tettiin yhdist\xc3\xa4\xc3\xa4: vuodesta 1969 j\xc3\xa4rjestetty Prix Futura Berlin ja vuonna 1987 aloitettu Prix Europa. J\xc3\xa4lkimm\xc3\xa4inen otettiin my\xc3\xb6s uuden kilpailun nimeksi._NEWLINE_Prix Europan perustivat 1987 Euroopan neuvosto ja Euroopan Kulttuuris\xc3\xa4\xc3\xa4ti\xc3\xb6. Nyt festivaalin j\xc3\xa4rjest\xc3\xa4j\xc3\xa4tahoja on noin 25 ja niihin kuuluvat Euroopan parlamentti, Euroopan yleisradiounioni (EBU), Euroopan televisiokulttuurin allianssi (EATC) sek\xc3\xa4 monet eurooppalaiset yleisradioyhti\xc3\xb6t kuten Yleisradio sek\xc3\xa4 Ruotsin SR ja SVT._NEWLINE_Kilpailun televisiosarjoja ovat fiktio, dokumentit ja ajankohtaisohjelmat sek\xc3\xa4 radiosarjoja kuunnelmat, featuret ja musiikkiohjelmat. Vuonna 2000 alankomaalainen monikulttuurisuutta televisio-ohjelmissa edist\xc3\xa4v\xc3\xa4 Prix Iris -kilpailu liitettiin Prix Europaan nimell\xc3\xa4 Prix Europa Iris. Vuonna 2001 kilpailuohjelmaan otettiin mukaan uusmedian kilpailusarja Prix Europa Exploration.\n_START_SECTION_\nSuomalaisia palkittuja\n_START_PARAGRAPH_\nYleisradion on voittanut kuunnelmillaan useita Prix Europa -tunnustuksia, kuten Pime\xc3\xa4n nimi vuonna 2014, Wunderbar vuonna 2013 ja Varjoinen talo vuonna 2010.'